62019TJ0169_RES
T‑169/19. sz. ügy
Style & Taste, SL
kontra
az Európai Unió Szellemi Tulajdoni Hivatala
A Törvényszék ítélete (kibővített tizedik tanács), 2021. június 2.
„Európai uniós védjegy – Törlési eljárás – Egy pólójátékost ábrázoló európai uniós ábrás védjegy – Korábbi nemzeti formatervezési minta – Viszonylagos törlési ok – A 40/94/EK rendelet 52. cikke (2) bekezdésének d) pontja (jelenleg az (EU) 2017/1001 rendelet 60. cikke (2) bekezdésének d) pontja)”
Európai uniós védjegy – A védjegyoltalomról való lemondás, a védjegyoltalom megszűnése és a védjegy törlése – Viszonylagos törlési okok – Más korábbi jog alapján megtiltható védjegyhasználat – Iparjogvédelmi jog – Egy pólójátékost ábrázoló ábrás védjegy – Korábbi nemzeti formatervezési minta
(40/94 tanácsi rendelet, 52. cikk, (2) bekezdés, d) pont)
(lásd: 25–32. pont)
Összefoglalás
Az Európai Unió Szellemi Tulajdoni Hivatalához (EUIPO) 2004. szeptember 29‑én benyújtott kérelmet követően a The Polo/Lauren Company LP oltalmat szerzett egy pólójátékost ábrázoló ábrás megjelölésből álló európai uniós védjegy tekintetében. A védjegyet 2005. november 3‑án lajstromozták.
2016. február 23‑án a Style & Taste, SL kérelmet nyújtott be a vitatott védjegy törlése iránt a 40/94 rendelet (
1
) 52. cikke (2) bekezdésének d) pontja alapján, amely szerint az európai uniós védjegyet törölni kell, ha e védjegy használata valamely korábbi ipari tulajdonjog alapján megtiltható. (
2
) Törlési kérelmének alátámasztásaként egy 1997. március 4‑én lajstromozott spanyol formatervezési mintára hivatkozott.
Mivel a törlési kérelmét az EUIPO ötödik fellebbezési tanácsa 2019. január 7‑i határozatával elutasította azzal az indokkal, hogy a korábbi formatervezési minta oltalma 2017. május 22‑én lejárt, a Style & Taste keresetet nyújtott be a Törvényszékhez e határozat hatályon kívül helyezése iránt.
Ítéletében a Törvényszék első alkalommal határoz arról, hogy valamely európai uniós védjegy törlése iránti, a 40/94 rendelet 52. cikkének (2) bekezdésén alapuló kérelmet el kell utasítani abban az esetben, ha az e védjegy használatának megtiltásához szükséges feltételek már nem állnak fenn abban az időpontban, amikor az EUIPO e kérelemről határoz. Következésképpen a Törvényszék a keresetet elutasítja.
A Törvényszék álláspontja
Először is a Törvényszék emlékeztet arra, hogy a 40/94 rendelet rendelkezéseit az elsőbbség elvére tekintettel kell értelmezni, amelynek értelmében a korábbi jog elsőbbséget élvez a később lajstromozott védjegyekkel szemben.
Ezt követően a Törvényszék rámutat egyrészt arra, hogy a jelen idő használata a 40/94 rendelet 52. cikkében arra utal, hogy az EUIPO‑nak abban az időpontban kell vizsgálnia, hogy az európai uniós védjegy e rendelkezés szerinti törléséhez szükséges feltételek fennállnak‑e, amikor a törlési kérelemről határozatot hoz. Másrészt a Törvényszék hangsúlyozza, hogy a 40/94 rendelet viszonylagos törlési okokra vonatkozó más rendelkezéseinek és különösen 56. cikke (2) bekezdésének rendszeréből az következik, hogy a törlési kérelmet el kell utasítani, ha bizonyossággal megállapítható, hogy a törlési eljárást követően megszűnt az ütközés a korábbi európai uniós védjeggyel.
Következésképpen a Törvényszék megállapítja, hogy a 40/94 rendelet 52. cikke (2) bekezdése d) pontjában említett korábbi ipari tulajdonjog jogosultjának bizonyítania kell, hogy nem csupán a vitatott európai uniós védjegy bejelentésének vagy elsőbbsége igénylésének időpontjában áll fenn az a jogosultsága, hogy megtilthatja e védjegy használatát, hanem abban az időpontban is, amikor az EUIPO a törlési kérelemről határoz. A jelen ügyben a Törvényszék megállapítja, hogy a Style & Taste nem állította, és a fortiori nem is bizonyította, hogy a spanyol jog szerint egy ilyen formatervezési minta alapján, annak oltalmának lejártát követően is megtiltható valamely európai uniós védjegy használata. Következésképpen megállapítja, hogy a vitatott védjegy használata a megtámadott határozat meghozatalának időpontjában a hivatkozott korábbi formatervezési minta alapján már nem volt megtiltható.
(
1
)	A közösségi védjegyről szóló, 1993. december 20‑i 40/94/EK tanácsi rendelet (HL 1994. L 11., 1. o.) módosított változata (amely rendeletnek később a helyébe lépett a közösségi védjegyről szóló, 2009. február 26‑i 207/2009/EK tanácsi rendelet [HL 2009. L 78., 1. o.], amelyet szintén módosítottak, majd végül azt felváltotta az európai uniós védjegyről szóló, 2017. június 14‑i (EU) 2017/1001 európai parlamenti és tanácsi rendelet [HL 2017. L 154., 1. o.]).
(
2
)	A 40/94/EK rendelet 52. cikke (2) bekezdésének d) pontja [jelenleg az (EU) 2017/1001 rendelet 60. cikke (2) bekezdésének d) pontja].